Взрив на морбили в Румъния, риск за България за момента няма
Проблемът с неваксинираните деца у нас расте, коментира д-р Ангел Кунчев
Сряда, 08 Март 2017 | 15:08:25 Полина Тодорова Сряда, 08 Март 2017 | 15:08:25 Полина Тодорова
Сериозен ръст на случаите на морбили е регистриран в Румъния. Това се посочва в доклад на Европейския център за контрол и превенция на заболяванията. Към 17-ти февруари тази година в Националния институт за обществено здраве на северната ни съседка са регистрирани 3071 случая на заболяването. За сравнение, през 2014 г. са засечени едва 59 случая, а през 2015 г. – 7.
В доклада се отбелязва още, че обхватът с първи и втори прием на ваксинацията срещу морбили в Румъния е под 90%, поради което съществува голям риск от разпространение на заболяването както в страната, така и в държави, в които процентът на имунизираните е под препоръчителния.
Имунизацията е единственият ефективен начин за превенция на морбили, се подчертава в доклада, като се припомня, че всички европейски страни прилагат ваксина срещу заболяването, която предпазва и от рубеола и паротит. В някои от страните има разработени планове за имунизация конкретно на хора, които са били извън обсега на националните програми, е записано в него.
„Този доклад показва, че рискът, за които се говори от години, не е необоснован и това е нещо, което се случва“, коментира за Zdrave.net националният здравен инспектор д-р Ангел Кунчев. Той посочи, че риск за България на този етап няма.
„Случаи на морбили има периодично в страни като Франция, Великобритания и други. Румъния обаче е държава с близки до нашите условия и проблеми и данните още веднъж показват какви ще са последствията при спад в имунизационното покритие“, коментира той. „Във всеки случай проблемът с неваксинираните деца, както и с фалшиво ваксинираните заради родители, които са антиваксинално настроени, расте“, посочи още д-р Кунчев.
Все пак, отбеляза специалистът, успокоителното е, че към момента броят им у нас е относително нисък. Той допълни, че по въпроса с имунизациите трябва да се предоставя професионална и научна информация.
L5Cu